次韻富季申著作對雪
作者：張擴
朝代：宋

paragraphs: 甕中凍蟻欲浮白，主人醉呼嗔惡客。
到床不省雪作魔，半夜扶頭驚曉色。
因風初愛横斜好，侵户更憐飄洒密。
爲梅洗粧却鉛粉，與竹護萌封繭栗。
瀛州有士漫爲郎，要看諸郎上槐棘。
不妨病骨倚故絮，且忍饑腸待新麥。
君今筆陣獨横掃，冷屋無人夜鳴鏑。
快雪快晴吾弗憂，君詩自有回天力。